**“Ак әманат солдат хатлары” дип аталган салдат хатларына күзәтү**

**1 а.б**. Хәерле көн, кадерле дуслар!

**2 а.б**. Һәр елны, язның матур бер мизгелендә кешелек дөньясы түземсезлек белән көтеп алган бер көн бар. Бу көн шатлыклы да, тетрәндергеч тә, дулкынландыргыч та. Ул - Җиңү көне.

**1 а.б**. Әйе, илебездә сугыш урап узган, кайгы җиле кагылмаган бер генә гаилә дә юктыр, мөгаен. Шуңа күрә, һәр гаилә сугышта ятып калган һәм аннан исән кайтып, үзләренең тормышларын дәвам иткән батырларыбызны искә ала.

**2 а.б**. Хәтер... Ил хәтере, халык хәтере... Тарихта ил һәм халык хәтереннән мәңге җуелмаслык вакыйгалар. Бөек Ватан сугышы беткәнгә 78 ел үтсә дә, ул китергән кайгы-хәсрәт, ул ясаган яра һәм җәрәхәт күпләрнең йөрәгендә әле һаман төзәлми, әле дә әрни. Чөнки ул әрнү буыннан буынга күчә, сагыну-юксыну булып, горурлык булып күчә һәм халык хәтеренә әверелә бара.

**1 а.б.** Ул хәтер мәйданнарда Мәңгелек ут булып яна, өчпочмаклы хатлар яисә, кара пичәтле шомлы хәбәр булып, музейларда, сандык төпләрендә саклана.

**2 а.б.** Бүген, шушы сугышта батырларча көрәшеп жиңү яулаган көнгә якынлашып килгәндә өчпочмаклы солдат хатларына игътибарны юнәлтү бик тә урынлы булыр дип уйлыйбыз. Бу хатларның әhәмияте елдан ел арта. Алар безне үткәннәр белән тоташтыра.
Алар язган сәлам хатлар
Кoнчыгышка юллар яра,
"Мин исәнмен!", "Мин исәнмен!"
Дигән хәбәр алып бара.
"Мин исәнмен!" – өйләрендә
Елмаялар сүрәтләре,
Түгелмәгән алар өчен
Түгеләчәк күз яшьләре. *М. Кәрим "Кара сулар*

**1 а.б.** Солдат кешесен туган җире, туган өе, туганнары, балалары, сөйгән кешесе белән фәкать хатлар гына бәйләп торды. Өчпочмаклы солдат хатлары. Кайнар тир, әче күз яшлeре hәм дары исе сеңгән хатлар. Кәгазе таушалып, язуы танымаслык хәлгә килгән хатлар.

**2 а.б**. Атакага күтәрелер алдыннан язылып, яугирнең кесәсендә канга баткан хатлар. Аларның hәр бересе аяныч язмыш чагылышы, яшeүгә өмет чаткысы…

**1 а.б.** "Бу хатымны окопта, прикладка куеп язам. Шыбырдап яңгыр ява. Кәгазем дә юешләнеп бара. Yзем язам үземнең күздән әче яшьләр тама. Сагынуларга түзеп булмый. Бөтен авырлыкка түзәм, шунысына түзә алмыйм. Карлы-бозлы яңгыр нигә хәсрәтләремне юып алып китми икән?"

**2 а.б.** Әйе, сугыш кырындагы хәбәрләрне солдат хатлары аша белделәр. Кош теледәй солдат хатлары! Күпме кеше тилмереп көтте аларны! Һәр гаиләгә килгән кайгыны да, шатлыкны да бергә кичерә иде халкыбыз. Кара пичәтле кош теледәй шушы кәгазь кисәге, бәгырьләрне өзеп, күпме авылдашлардан канлы яшь түктерде.

**1 а.б.** Бүгенминем кулымда Бөек Ватан сугышы солдатларының өчмөгешле хатлары, көндәлекләреннән өзекләр, истәлекләр тупланган “Ак аманат - солдат хатлары” исемле китабы. Бу жыентыкның авторы Фәрит Назар улы Вәхитов.

**2 а.б.** Бу китаптагы якташларыбызның хатларын укымау мөмкин түгел. Аларның һәрберсендә солдат язмышы, безнең бәхетле тормышыбыз өчен көрәшкән һәм җанын аямаган якташларыбызның язмышы.

Бик сагындым, әллә шуңа күрә

Җил тавышы да моңлы тоела.

Утлар аша үткән чагымда да,

Буласыз минем уемда.

Җилләр булсам әгәр, һәр таң саен

Сезнең якка исәр идем мин.

Кояш нуры булсам, тәрәз аша

Бүлмәгезгә керер идем мин,

Ике гомерем булса, сезнең өчен

Икесен дә бирер идем мин!

Килер бер көн,

Явыз дошманнарны

Тар-мар итеп җирдән сөрербез!

Җиңү даны белән зур урамда

Олы бәйрәм ясап йөрербез.

*(Дүртөйле районыннан Бәдретдин Мөхәмәтҗәнов, 1943 ел)*

**1 а.б.** Хатлардан, юллар, үткән сугыш елларының телсез шаһитлары булып та, якты истәлеге булып та агыла да агыла. Ерак сугыш еллары белән арада 82 елга сузылган вакыт арасы ятмый, гуя барысы да әле генә кебек. Райондашларыбызның хатта язылган һәр сүзе йөрәк түренә барып җитә, аның сагынуы, сагышы керфекләрне чылата, елата.

**2 а.б**. Абыйлы-энеле Зиләзекүл авылыннан Зыя белән Фәрит Закировлар хәбәрсез югалганнар, хәтирәләр булып тик хатлары гына калган.

«Сәлам хаты.

Исәнмесез, әткәй һәм әнкәй! Сезнең һәр икегезгә дә мәглүм улыгыз Фәриттән Урал таулары кебек ялкынлы сәламнәремне хат аркылы озатып калам.

Шулай ук туганнарыма күп сәлам. Мөхәмәтьярдән сәлам. Безне сораучыларга барысына да бездән күп сәлам.

Безнең хәлгә килгәндә, исән-сау гына хезмәт итәбез әле. Сезне дә исән-имин дип уйлыйм. Илнең көнбатыш ягында хезмәт итү урыны. Мөхәмәтьяр белән икебез дә командир. Ике дус бергә булгач, күңеллерәк тә, җиңелерәк тә.

Каһәрле дошманны озакламый үз җиребездән куып чыгарырга уйлыйбыз.

Ә сез әткәй һәм әнкәй, үзегез ни хәлдә генә торып ятасыз? Донья мәшәкатьле, бик йончып бетермәйме? Колхозда эш күпме? Ашлык запасы җитәрлекме? Киләсе уңышларга өмет бармы? Халык тамак туклыгына интекмәйме? Һәр сорауга аерым явап языгыз.

Безнең яшьтәшләрдән хатлар киләме икән? Кем кайда икән, адреслары бардыр, мөмкин булганын безгә җибәрә күрегез.

Элек бергә булган авылдаш һәм райондашлар белән тәмам аерылышып беттек. Мөхәмәтьяр бар янымда. Ул да аерылса, эш харап.

Хат языгыз. Безнең өчен кайгырып тормагыз.

Сәлам белән Фәрит Закиров.»

**1 а.б**. Туган якны сагыну, дошманга нәфрәт, кара кайгы, күз яшьләре белән сугарылган саргайган дәфтәр битләре буыннар артыннан буыннарны алмаштыра-алмаштыра арытабан кадерләп саклап ятачак...

**2 а.б.** Киләсе хатыбызгоспитальдән язылган. Иле өчен кан койган, каты яраланган Габдрахманов Габдерәхимнең хаты.

«Исәнмесез әнкәй һәм Зифа апа! Омск каласында госпитальдә ятучы улыгыз һәм туганыгыз Габдерәхимнән сагыну сәламнәре кабул итегез.

Минең хәлгә килгәндә, тазагынамын. 4 июльдә операция үткәрдем. Бишенче операция. Соңгысы булгандыр, дип уйлыйм. Юнәлеп киләм, шикелле. Күп газаплар чиктем... Эшләр уң гына барса, бәлки сентябрь башларына кайтып та төшермен. Хәзер мин фронтка яраклы түгел...

И-и, әнкәем, аңлыйм, синең хәлең дә әйбәттән түгел шул. Аңлыйм. Алты бала үстереп, япа-яңгызың торып калдың. Яныңда берсе дә юк. Оясын ташлаган кошлар кебек әллә кайларга сибелеп беттек...

Сездән хат-хәбәр көтәм. Өзелеп, сагынып көтәм.»

**1 а.б.** Иске Янбай авылыннан Вахит Шакиров 1942 елның 20 августында соңгы хатында болай дип яза: (Калинин фронты) “Исәнмесез, кадерле Җамал һәм балаларым. Сезгә үземнең ялкынлы сәламнәремне җибәрәм.

...Колхоз күпме печән хәзерләде? Кышка җитәрлекме? Игеннәр уңдымы? Ашлыкны җыялдыгызмы?

Без тиздән җиңәрбез.

...Хат алу белән барысы турында да языгыз.

Сау булыгыз.”

**2 а.б.** Сугышка киткән солдатларның хатыннары арасында йөкле булып калучылар да була. Шуларның берсе Яңа Янбай авылыннан Муллагаян Дәүләтнуров үзенең туачак баласы турында болай дип яза: “Әгәр кызыбыз туса, Рәзимә, ә ул туса Хәмзә дип исем кушыгыз”. Аларның уллары туа.

**1 а.б.** Иске Янбай авылыннан Әхсән Хәлиуллинның фронттан язган хатының эчтәлегенә тукталыйк.

“Исәнмесез, сезки туган илдә яшәүче кадерле әнкәемә, энем Әгъләмгә, Хәмидә һәм Нәфыйга сеңелләремә бик күп сәлам...

Май аеннан бирле передовойдабыз. Өч тапкыр наступлениедә булдым, кулымнан пуля чыгып китте, уң аяктан бер пуля тартып алдылар. Госпитальдә ятып терелеп чыктым, хәзер яңадан фронттамын...”

**2 а.б.** Иске Янбай авылыннан Калинин фронтында сугышкан Кәрим Фәррахов 1942 елның 2 апрелендә түбәндәгеләрне яза: “Якын булган әбигә гаять сагынычлы күп сәлам һәм кадерле иптәшем Сәрбигә, кызларым Мәгъдәнәгә, Мәмдүдәгә һәр икегезне сөясем килеп күп сәлам.

Сәрби җаным, мин таза исәнмен, минем өчен бер дә көймәгез. Командир булып кайтуымны теләгез, фатихадан ташламагыз... Без хәзер Калинин фронтында, Ленинград белән Мәскәү арасындабыз. Сугыш бик куәтле, бик куркыныч. Ранен булып чыккан 100 кешедән 10 кеше дә чыкмый диләр. Дөнья хәлен белеп булмый, мине онытмагыз.

Ул үзенең хатын җырлар язып тәмамлый:

Мишкә юлы безгә каршы,

Каен үскән тезелеп,

Әби, Сәрби, һәм балалар,

Яздым эчем өзелеп.

Агыйделдән агып килә

Көрән буйлы бер каләм,

Барча туган тумачага

Миннән меңләгән сәлам.

Хушыгыз.

С/б Кәрим”.

**1 а.б.** 1945-нче елның апрелендә Кёнигсберг шәһәрендә минага эләгеп һәлак булган Иске Янбай авылы егете Әхмәтнәби Әхмадишинның истәлекләрен туганнары күз карасы кебек саклый.

Хатларын Әхмәтнәби бертуган апасы Вагида Сафиуллинага һәм әтисе Әхмәдигә исемләп юллый. Аларда үзенең хәлләрен яза, авылдагы тормыш белән җентекләп кызыксына.

**2 а.б.** Сугышка кадәр колхоз рәисе булып эшләгән Сәлим Корбанов 1941 елның 18 сентябрендә түбәндәге эчтәлекле хат яза:

“Фәрит улым, Рима кызым, Сәгыйть улым. Сезгә атагыз Сәлимнән васыять.

Мин 1907 елда туганмын. 1941 елда, 22 июньдә Германия Советлар иленә каршы сугыш башлап, 25 августта мин дә фронтка киттем. Сугыш якын калды. Әгәр мин кайта алмасам, яхшы торыгыз, мин дә сезнең кебек атадан 10 яшьтә калдым. Шулай булуга карамастан, туганнарымны яхшы карадым.

Фәрит улым! Син дә әниеңә яхшы бул, туганнарыңны яхшы кара. Укырга тырышың. Кешегә яхшы бул. Сугышта без җиңәчәкбез. Бу сугыш беткәч тормыш яхшы булачак. Минем кайтканны теләгез, әгәр кайта алмасам, яхшы торыгыз яме.

Фәрит улым, бу язуны югалтма, үзең белгәнчә күчереп язып куй яме. Аракы эчмә, тәмәке тартма, тормыш нинди булуга карамастан укырга тырыш яме...”

**1 а.б.** Күз яшьле, кан коюлы рәхимсез сугышның соңгы бәрелешләреннән безне 78 ел аерып тора. Дәһшәтле сугыш еллары бездән никадәр ерагая барса, халык батырлыгының бөеклеге, фашизмны җиңүнең дөнья күләмендәге тарихи әһәмияте безнең күңелләргә шулкадәр якыная.

**2 а.б.** Хатларга күзәтүне дәвам итеп Баһаветдин Зарап улы Әнвәров 1945 елның февралендә язган хатта тукталып утик.

“... өй эчендәге һәммәгезгә дә айырмыйча сәлам...

Шунысын да язып үтим: посылка салырга рөхсәт алынды. Әллә кайчаннан бирле көтеп йөри идек. Күп дигәндә 10-15 көннән посылка салып җибәрермен.

Миңа авыл хәлләрен язып торыгыз. Колхоз эшләре барамы? Ярдәм итәләрме?...

Озакламый Берлинда булачакбыз, дип уйлыйм. Берлин бездән ерак түгел. Дошманның каршылыгын җиңә-җиңә, аның оясына бәреп керербез, дип өметләнәбез.”

Баһаветдин Зарап улы 1945 елның 6-чы мартында хәбәрсез югала.

**1 а.б.** Бер кайтмасак, бер кайтырбыз дип китсәләр дә, күпме райондашларыбыз туган туфрагын күрү бәхетенә ирешә алма­ды. Алар еракта мәңгелек йокыга талдылар. Кеше китә - җыры кала диләр. Кеше китә, тик алар турында истәлек -хатирәләр кала. Алардан әйтеп бетерә алмаслык сагыш кала, моң кала, сагыну кала. Бу якты хисләрне кабат кичерү безне тагын да чистарак, сафрак итәләр төсле, шуңа да сугыш кырларында ятып калган, кайсыберләренең хәтта каберләре дә билгесез булган газиз авылдашларыбыз, ватандашларыбыз якты истәлеге алдында баш иябез.

**2 а.б.** Сугыш яланында һәлак булган, йә исә сугыштан соң үз язмышы белән якты дөньядан киткән яугирләрнең җаннары биеккә, зәңгәр күк тирәнлегенә очканнан соң безгә алардан тыныч тормыш бәхете белән бергә истәлеккә шушы өчпочмаклы хатлар калды.

Туган җирләре өчен башларын салган бу батырларны онытырга безнең ха­кыбыз юк, һәрберебезнең күңелендә алар мәңге саклансын! Батыр сугышчыларыбызны онытмыйк!